«ХьэтIохъущыкъуейм» бжьыпэр еубыд
Республикэм футболымкIэ 2018 — 2019 гъэхэм я щIымахуэ чемпионатым и зи чэзу джэгугъуэхэр зэхэтащ. Абыхэм яужькIэ зэхьэзэхуэм бжьыпэр щиубыдащ «ХьэтIохъущыкъуейм».
Къэбэрдей-Балъкъэр мэкъумэш университетым и студентхэр бжыгъэшхуэ дыдэкIэ хагъащIэри, етIуанэ джэгугъуэм иужькIэ зэпеуэм пашэныгъэр щызыIэрагъэхьат ди республикэм и мыгъэрей гъэмахуэ чемпионхэм. Бахъсэндэсхэм я къыщIэдзэкIэм хьэрхуэрэгъухэр игъэгужьеят — япэ зэIущIэм Зеикъуэ и «Шагъдийм» топитху жэуапыншэу худагъэкIат, къыкIэлъыкIуэм «КъБКъМУ»-м и футболистхэм я гъуэр хэнейрэ къащтат. Ар щхьэкIэ щэбэт кIуам «Кэнжэр» «Автозапчасть»-м ерыщу къыпэщIэуващ икIи къызэтригъэувыIэну хузэфIэкIащ.
КъыкIэлъыкIуэ махуэм а Iуэхугъуэр фIы дыдэу къагъэсэбэпащ хьэтIохъущыкъуейдэсхэм. «Автозапчасть»-м къыдэкIуэу мыгъэрей зэхьэзэхуэм и пэщIэдзэ джэгугъуитIми щытекIуэфар ахэрат. Пэжщ, дагъэкIа топхэмрэ къыхудагъэкIахэмрэ зэрызэхущытыр, бахъсэндэсхэм елъытауэ, зыкъомкIэ нэхъыкIэт. АрщхьэкIэ Шэджэм и «Альянс»-р бжыгъэшхуэкIэ хагъащIэри, бжьыпэр яубыдащ. Иджы «ХьэтIохъущыкъуейм» и закъуэщ пэщIэдзэ джэгугъуищми щытекIуэфауэ къэнэжар.
ЗэкIэ къыхагъащIэ зэпытурэ екIуэкIхэри зы командэм хуэкIуэжащ. Иджыри къэс псоми зыфIахьа Зеикъуэ и «Шагъдиймрэ» «Спартак-Налшыкым» и ныбжьыщIэ гупымрэ тхьэмахуэм зэхэта я зэIущIэр къуажэдэсхэм я текIуэныгъэкIэ иухащ.
Зэпеуэм и ещанэ увыпIэм нэм дэкIуэтеящ зи гъуэм иджыри къэс зы топи къыдамыгъэгъэкIа «Мурбек»-р. Дауи, къыкIэрыхухэм яхыхьащ пэщIэдзэ джэгугъуищым языхэзым зэ нэхъ мыхъуми къыхэмыжаныкIыфа «Малка»-мрэ «КъБКъМУ»-мрэ.
АдэкIэ щыгъуазэ фыхуэтщIынщ Къэбэрдей-Балъкъэрым футболымкIэ 2018 — 2019 гъэхэм я щIымахуэ чемпионатым и зи чэзу зэIущIэхэм къарикIуа бжыгъэхэм. Мис ахэр: етIуанэ джэгугъуэ — «Шагъдий» (Зеикъуэ) — «Велес» (Къэрэгъэш) — 1:3, «КъБКъМУ» (Налшык) — «Автозапчасть» (Бахъсэн) — 0:6,«Кэнжэ» (Кэнжэ) — «Малка» (Малкэ) — 1:0, «Союз» (Сэрмакъ) — «Керт» (Къэхъун) — 0:1, «КъБКъУ» (Налшык) — «Спартак-Налшык-н» (Налшык) — 3:1,«Спартак-д» (Налшык) — «ГорИС-179 РусГидро» (Бабугент) — 0:0, «Мурбек» (Налшык) — «Альянс» (Шэджэм) — 3:0, «ХьэтIохъущыкъуей» (ХьэтIохъущыкъуей) — «Бабугент» (Бабугент) — 2:1;ещанэ джэ- гугъуэ — Бабугент» — «Союз» — 2:1, «Велес» — «КъБКъМУ» — 1:0, «Автозапчасть» — «Кэнжэ» — 1:1, «ГорИС-179 РусГидро» — «КъБКъУ» — 3:1, «Альянс» — «ХьэтIохъущыкъуей» — 1:5, «Малка» — «Мурбек» — 0:4, «Керт» — «Спартак-д» — 2:2, «Спартак-н» — «Шагъдий» — 1:4.
Хьэтау Ислъам.
